Rød Ungdom: Lederutfordrere ble suspendert – nestlederen krever at vedtaket blir omgjort
Krisen fortsetter i Rød Ungdom når 88 medlemmer krever omgjøring av suspensjonen av fem stykker fra partiet. Lederen mener det hele var demokratisk – nestlederen er uenig. Interne konflikter i Rød Ungdom endte forrige måned med at fem medlemmer i ungdomspartiet ble suspendert. Blant dem var sentralstyremedlemmene Amrit Kaur og Syver Kleve Kolstad som også stilte som utfordrere til partiets sittende leder. Nå tar krisen i Rød Ungdom en ny vending. Mandag denne uken ble et opprop sendt ut på e-post til ungdomspartiets medlemmer. Det krever at landsmøtet i april skal omgjøre vedtakene om suspensjon. Aftenposten har sett oppropet, som ifølge kilder skal ha fått 88 signaturer fra medlemmer fredag ettermiddag. Nestlederen i ungdomspartiet er en av dem. Det er en lokalt tillitsvalgt som sammen med «andre bidragsytere» har sendt ut e-posten. De mener prosessen i saken har vært «rotete og udemokratisk», kommer det frem. Det stilles også spørsmål ved om suspensjonene har vært demokratisk forankret. Aftenposten har vært i kontakt med initiativtageren til oppropet som ikke ønsker å kommentere saken. Lederen: – Må forholde meg til vedtak Leder i Rød Ungdom Liv Smith-Sivertsen bekrefter at hun har mottatt oppropet. Hun holder fast ved at vedtakene har vært demokratiske. – Om man er uenig med vedtakene, må man gå igjennom de rette organene, sier hun til Aftenposten. – Hva tenker du om denne prosessen når over 80 medlemmer krever at landsmøtet griper inn? – Som leder av organisasjonen må jeg forholde meg til vedtak fattet av demokratisk valgte organer. Hun sier at hun har forståelse for at saken opprører mange, men mener at det ikke endrer vedtakenes legitimitet. Nestleder ut mot suspensjonen En av dem som har signert oppropet er ungdomspartiets egen nestleder, Halvor Bergkvist. Det bekrefter han selv til i en SMS til Aftenposten. – Jeg er kritisk til prosessen rundt dette vedtaket og er uenig i vedtaket selv, skriver han. Bergkvist sier han ikke mener de suspenderte har skadet organisasjonen og mener de suspenderte er ressurspersoner for partiet. – Jeg har selv opplevd dem som svært konstruktive og viktige for organisasjonen. – Din egen leder mener prosessen og vedtakene har vært demokratiske og forankret i vedtektene. Hva tenker du om at hun synes det? – Det har jeg ingen kommentar til. Hevder det er en maktkamp De suspenderte medlemmene har tidligere hevdet at grepet mot dem var et ledd i en maktkamp i ungdomspartiet. To av dem sa i en uttalelse i februar at de hadde planlagt å utfordre leder av Rød Ungdom Liv Smith-Sivertsen på landsmøtet i april. – Disse to stilte som utfordrere til sittende leder og er nå «tilfeldigvis» blitt suspendert fra partiet i 12 måneder, sammen med tre andre som også stilte til sentrale verv, skrev de. Disse påstandene ble blankt avvist av Smith-Sivertsen selv. – Dette har ikke vært en maktkamp, det var et lokallag i Rød Ungdom som initierte prosessen, var svaret hennes i februar. Saken startet nemlig ved at Harstad Rød Ungdom foreslo å ekskludere hele 26 medlemmer for deltagelse i et nettverk kalt «Marxistisk Plattform» på Discord som de mente brøt med partiets vedtekter. Deretter tok kontrollkomiteen i partiet saken videre og anbefalte landsstyret om å suspendere fem medlemmer i 12 måneder, heller enn å ekskludere alle de 26. Det var landsstyret som fattet vedtaket om suspensjon. Alle som var involvert i den opprinnelige eksklusjonssaken, ble erklært inhabile i saken. Ifølge de fem suspenderte medlemmene, gjorde dette at en tredjedel av landsstyret ikke fikk være med på å behandle saken. Leder i Rød Ungdom Liv Smith-Sivertsen ble også erklært inhabil i saken. – Er det noe organisasjonen kunne eller burde gjort annerledes i denne saken? – Måten disse prosessene er lagt opp i vedtektene, gjør at det er strenge regler for når og hvor slike saker skal opp. Det er ikke noe man kan gjøre noe med, svarer Smith-Sivertsen. Kan komme opp på landsmøtet Ole Andreas Myhrer Smith, leder i Rød Ungdoms kontrollkomité, sier saken er hos klagenemnda i partiet for øyeblikket, men understreker at det er en reell mulighet for at landsmøtet vil behandle de fem suspensjonene åpent. – De skal presentere en innstilling til landsstyret som deretter skal ta stilling til om landsmøtet skal behandle det. Landsmøtet til Rød Ungdom går av stabelen den andre helgen i april.
I februar suspenderte Rød Ungdom fem medlemmer etter angivelige brudd på vedtektene. Nå har over 80 medlemmer, inkludert nestlederen i partiet, signert et opprop som krever at landsmøtet omgjør vedtaket. Lederen holder fast ved at vedtakene har vært demokratiske og forankret i vedtektene. Flere i partiet mener suspensjonene var udemokratiske og et ledd i en intern maktkamp. Dette avviser lederen.